OPEK-u pritet të reduktojë prodhimin e naftës për të nxitur rritjen e çmimeve
Disa zyrtarë kanë paralajmëruar se reduktime të tjera mund ta mbajnë ekonominë edhe më gjatë në recesion
Anëtarët e Opek-ut që po mblidhen në Vienë përballen me një vendim të vështirë. Shumë prej vendeve eksportuese të naftës do të donin të shihnin çmime më të larta. Por Ministri saudit i Naftës Ali al-Naimi thotë se recesioni global e bën këtë gjë të vështirë. Ai mendon se për sa kohë të vazhdojë recesioni global, kërkesa për naftë do të vazhdojë të bjerë. OPEK-u ka marrë masa për ngritjen e çmimeve nga 30 dollarë për fuçi, duke reduktuar prodhimin me 4,2 milion fuçi në ditë që në shtator të vitit të kaluar. Arabia Saudite thotë se zbatimi i këtyre reduktimeve mund të ndihmojë. Por disa anëtarë të organizatës, duke përfshirë Ministrin algjerian të Naftës dhe ish presidentin e OPEK-ur Çakib Kelil, po bëjnë thirrje për reduktime të mëtejshme për të nxitur rritjen e çmimeve. Analisti për energjinë Xhon Holl paralajmëron se një veprim i tillë do të ishte gabim. Si Shtetet e Bashkuara ashtu edhe Agjencia Ndërkombëtare e Energjisë, e cila këshillon thuajse 30 vende mbi çështjet energjitike pajtohen. Sekretari amerikan i energjisë Stiven Çu paralajmëroi se një rritje e çmimeve të naftës do ta vështirësonte shumë ekonominë globale. Por anëtarët e OPEK-ut shqetësohen për ekonomitë e tyre, shumë prej të cilave varen nga shitja e naftës me një çmim prej 70 dollarë për fuçi për të mbijetuar. //bsa//